钦定古今图书集成/明伦汇编/官常典/第095卷 > 鲁公宗永
## 钦定古今图书集成/明伦汇编/官常典/第095卷 > 鲁公宗永

按《金史卫王斡赛传》：“宗永，本名挑挞，斡赛子。长身美
髯，忠确勇毅。天眷初，以宗室子预诛宗磐，擢宁远大
将军。皇统初，充牌印祗候。五年，出为赵州刺史，秩满
再任，转兴平军节度使，改大名尹。贞元三年，复为兴
平军节度使，历昭德军、临洮、凤翔尹。大定二年，入为
工部尚书，与苏保衡、完颜余里也迁加伐宋土官赏。”
宗永性滞不习事，凡与土贼战者，一概加之。世宗久
乃知之，谓宰相曰：“若一概追还，必生怨望。若因循不
问，则爵赏滥矣。其与土贼战者，有能以寡敌众，一人
敌三十人以上者，依已迁为定。”改同签大宗正事、震
武军节度使，卒。

按《续文献通考》：“宗永天会十五年追封鲁王，正隆时，
例降公。”